**Predkladacia správa**

Návrh zákona sa predkladá na základe Plánu Legislatívnych úloh vlády Slovenskej republiky na 2. polrok 2012.

Účelom návrhu zákona je v záujme riešenia aplikačných problémov v praxi spresnenie niektorých ustanovení a doplnenie úpravy týkajúcej sa najmä oznamovacích povinností na účely mesačného prerozdeľovania poistného a ročného prerozdeľovania poistného. V navrhovanej právnej úprave sa najmä spresňujú niektoré oznamovacie povinnosti, upravuje sa zoznam dlžníkov, postup pri podaní námietok voči výkazu nedoplatkov a forma plnenia oznamovacích povinností voči zdravotnej poisťovni.

V návrhu zákona sa realizuje aj jedno z opatrení Programového vyhlásenia vlády Slovenskej republiky, ktorých cieľom je konsolidácia verejných financií a celkové zníženie deficitu verejných financií pod 3 % HDP v roku 2013 v súlade s požiadavkami EÚ.

Podľa 9. bodu Ozdravného balíčka na roky 2012 a 2013 sa má stanoviť samostatný spôsob platenia zdravotných odvodov z dividend a zrušenie súčasného zdravotného odvodu. V súčasnosti sa z dividend neplatí daň ani sociálne odvody, pričom od roku 2011 sa z nich platia zdravotné odvody vo výške 10%. Podľa navrhovanej úpravy sa na dividendy bude vzťahovať osobitný režim ročného zúčtovania zdravotného poistenia, pričom sa vynímajú zo súčasného režimu tak, aby iné príjmy neznižovali základ pre výpočet odvodov z dividend. Na zdravotné odvody z dividend sa bude vzťahovať vyšší maximálny vymeriavací základ ako pre ostatné príjmy. Zdravotné odvody budú vyberané formou zrážky pri výplate.

V súvislosti s úpravou dividend v čl. I sa navrhuje rozšírenie činnosti Úradu pre dohľad nad zdravotnou starostlivosťou ako správcu centrálneho registra poistencov.

Účinnosť zákona sa navrhuje vzhľadom na predpokladanú dĺžku legislatívneho procesu a s prihliadnutím na jedno z opatrení vychádzajúcich z Programového vyhlásenia vlády SR, ktorých cieľom je konsolidácia verejných financií a celkové zníženie deficitu verejných financií pod 3 % HDP v roku 2013 v súlade s požiadavkami EÚ.

Prijatie navrhovaného zákona a jeho aplikácia bude mať pozitívny vplyv na rozpočet verejnej správy a na informatizáciu spoločnosti, nebude mať vplyv na sociálnu exklúziu, rovnosť príležitostí a rodovú rovnosť, na zamestnanosť a na životné prostredie. Prijatie navrhovaného zákona a jeho aplikácia bude mať negatívny vplyv na podnikateľské prostredie a hospodárenie obyvateľstva z dôvodu zvýšenia zaťaženia poistencov, ktorým boli vyplatené dividendy.

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.

Materiál nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania v dňoch od 5.9. do 13.9.2012 a predkladá sa s rozporom s  Republikovou úniou zamestnávateľov uvedeným vo vyhodnotení pripomienkového konania, ktorý je súčasťou tohto materiálu.